Telefonerne på Mads Bildes ellers så fredelige kontor ringer en del mere end de plejer. En normal fredag holder han og kollegerne fri allerede til middag, men i dag arbejdes der på højtryk. Samtidig er antallet af telefonopkald oppe på langt over det dobbelte. Mere end 25 kunder har allerede ringet for at få fat i solceller, før det er for sent. - Det er da sjovt, for det kommer vi formentlig ikke til at opleve hver dag, siger Mads Bilde, som er direktør hos SpinnerWind & Solar. Det nye energiforlig sikrer, at folk, der allerede har et solcelleanlæg - eller i hvert fald bestilt et inden tirsdag - ikke får en ekstraregning. Derfor gælder det lige nu for mange nordjyder om at få en kontrakt i hus hurtigst muligt. Har man ikke underskrevet en bindende kontrakt før lovforslaget fremsættes i Folketinget, skal man nemlig rette sig efter de nye regler.

Opsummering:
Travlhed hos leverandører af solceller. Efterspørgslen på solceller er nærmest eksploderet siden der blev indgået nyt energiforlig. Forliget betyder, at der er masser af penge at spare.